SOS vereer beste Afrikaanse skole | Maroela Media
Van links is Mariana van Zyl, hoof van die Hoër Meisieskool Paarl, Marna Jordaan, hoof van die Afrikaanse Hoër Meisieskool, Santjie van Vuuren, onderwyser aan die Hoër Meisieskool Bloemhoef en Amanda Lochner, hoof van die Hoërskool La Rochelle. Foto: Verskaf.
Die Skoleondersteuningsentrum (SOS) het Vrydag die land se beste Afrikaanse skole vereer vir hul uitnemende prestasie tydens die 2018-matriekeindeksamen.
Skole wat die meeste onderskeidings per leerder behaal het in die vakke wiskunde, rekeningkunde, Afrikaans-huistaal en fisiese -en lewenswetenskappe, het 'n sertifikaat van uitnemendheid ontvang tydens die SOS se hoofde-ontbyt in Centurion.
Afrikaanse skole het hulle weer verlede jaar uitstekend van hul taak gekwyt en 'n matriekslaagsyfer hoër as die nasionale gemiddeld verwerf. Afrikaanse skole het ook meer wiskunde-onderskeidings per leerder behaal en 'n groter persentasie Afrikaanssprekende matrieks het universiteitsvrystelling behaal as die nasionale persentasie.
Skole het Vrydag van so ver as die Paarl in die Wes-Kaap gekom om toekennings te ontvang.
Die Hoër Meisieskool Bloemhof in Stellenbosch het 11 sertifikate ingeoes, die meeste van al die skole. Die skool is ook as die beste Afrikaanse skool in Suid-Afrika aangewys. Die vier Afrikaanse skole wat die meeste onderskeidings per leerder tydens die matriekeindeksamen verwerf het, is almal enkelgeslag-meisieskole.
"Dit kan toegeskryf word daaraan dat leerders aan meisieskole die vrymoedigheid het om ten volle deel te neem aan enige van die skoolaktiwiteite en ook meer gefokus is op akademie as leerders in 'n gemengde skool," sê Melanie Buys, onderwyskenner aan die SOS.
Dr. Danie Brink, hoof van die SOS, sê Afrikaanse skole vaar uitstekend binne die raamwerk van die Caps-kurrikulum. "Ons wil onderwysers egter uitdaag om leerders toe te rus om kreatief te wees, krities te dink en in 'n span saam te werk om probleme op te los. Dan sal hulle opgroei om suksesvolle volwassenes te wees."
Matrieks onderwys SOS
Vrou leer dowe Yorkie reageer op gebaretaal
Ai mense. Hierdie is net die tipe berigte wat die anc en die eff nodig het om hul dae te vul
Wonderlik! Kom ons hoor watter ander 3 skole ook so goed presteer het dan kan ons hulle ook geluk wens?